Gaan Rassie se Springbok-Baabaas net hardloop?Dit gaan baie interessant wees om te sien watter wedstrydplan die Springbokafrigter, Rassie Erasmus, gaan gebruik wanneer die Barbarians (wat 13 Springbokke insluit) Saterdag op Twickenham teen Argentinië speel. Gaan hy, as afrigter van die Baabaas en in Barbarian-tradisie, sy hoogskop-en-storm-taktiek wat die Springbokke op die jaareindtoer ingespan het, opsy skuif en avontuurlike hardlooprugby speel? Daar is niks op die spel nie, behalwe die Killik-beker, wat sedert 2009 op die spel is wanneer die Baabaas teen ŉ internasionale span speel. Die Baabaas het die All Blacks toe met 25-18 geklop. Die Argentynse Poemas was die laaste keer toe hulle in 2015 teen die Baabaas gespeel het, met 49-31 aan die wenkant. Die Springbokke het al ses keer teen die Baabaas sedert 1952 gespeel, gewoonlik die laaste wedstryd van hul toere na die Noordelike Halfrond. Die Bokke kon net drie van die agt wedstryde wen, het 150 punte aangeteken en 154 afgestaan. Die span was gewoonlik met die een voet reeds op die vliegtuig op pad huis toe. In 1960/’61, toe Avril Malan se seëvierende toerspan die Grand Slam gewen het deur met al vier tuisunies klaar te speel, is die Bokke met 6-0 deur die Barbarians op Cardiff Arms Park verslaan. Dit was die span se enigste nederlaag in 34 wedstryde, terwyl twee kragmetings (met die Middellandse Graafskappe met 3-3 en Frankryk met 0-0) gelykop geëindig het. Die Bokke is een of twee keer in ŉ lokval gelei, soos Kitch Christie se span in 1994 wat met 23-15 deur die Baabaas geklop is. Christie se opdrag aan die Bokke was om te hardloop en toe trap hulle in die Baabaas se slaggat wat konserwatief gespeel het. Maar nou is die skoen aan die ander voet, want Erasmus het 13 Springbokke vir sy Barbarians gekies om die Poemas te pak. Gaan Erasmus enigsins wys word as sy Springbok-Baabaas tien of meer drieë druk? Sal enige van die spelers Erasmus oortuig dat dit die pad vorentoe is?